**P r e d k l a d a c i a s p r á v a**

Na rokovanie Národnej rady Slovenskej republiky predkladá predseda vlády Slovenskej republiky na základe uznesenia vlády č. 478/2022 z 20. 7. 2022 Návrh na vyslovenie súhlasu Národnej rady Slovenskej republiky s Protokolom k Severoatlantickej zmluve o pristúpení Fínskej republiky. Cieľom materiálu je finalizovať potrebné vnútroštátne legislatívne kroky spojené s prijatím Fínskej republiky do NATO.

Vláda Fínskej republiky 18. mája 2022 oficiálne požiadala Severoatlantickú alianciu o členstvo a pristúpenie k Organizácii Severoatlantickej zmluvy (NATO). Fínska republika svoju žiadosť odôvodnila zásadnými zmenami v bezpečnostnom prostredí v Európe a potrebami posilniť vlastnú bezpečnosť a obranu po začatí ruskej invázie na Ukrajine vo februári 2022.

Na samite NATO v Madride (28. - 30. júna 2022) spojenci spoločne rozhodli o pozvaní Fínskej republiky do NATO a podpise príslušných prístupových protokolov.

Dňa 4. júla 2022 sa v Bruseli uskutočnili prístupové rozhovory medzi NATO a Fínskou republikou, ktorých cieľom bolo potvrdiť záväzky vyplývajúce z členstva v NATO. Fínska republika potvrdila dodržiavanie cieľov a hodnôt Aliancie a plnenie všetkých záväzkov a povinností vyplývajúcich z členstva v NATO. Vyhlásila, že je schopná brániť svoje územie ako aj prispievať do kolektívnej obrany NATO a bezpečnosti ostatných spojencov v zmysle Severoatlantickej zmluvy. Fínska republika sa tiež zaviazala ďalej posilňovať svoje obranné spôsobilosti a investovať do svojej obrany.

Dňa 5. júla 2022 v Bruseli splnomocnení stáli predstavitelia krajín NATO podpísali Protokol k Severoatlantickej zmluve o pristúpení Fínskej republiky. Za Slovenskú republiku Protokol podpísal stály predstaviteľ Slovenskej republiky pri NATO veľvyslanec Peter Bátor na základe súhlasu vlády Slovenskej republiky (uznesenie vlády č. 433/2022) a splnomocnenia prezidentky Slovenskej republiky na podpis protokolu s výhradou ratifikácie.

Podpísaný prístupový protokol musia ratifikovať jednotliví spojenci postupmi ustanovenými ich vnútroštátnymi právnymi poriadkami. Protokol nadobudne platnosť v deň, keď všetky zmluvné strany Severoatlantickej zmluvy oznámia vláde Spojených štátov amerických svoj súhlas. Po nadobudnutí platnosti prístupového protokolu pozve generálny tajomník NATO Fínsku republiku na pristúpenie k Severoatlantickej zmluve. Fínska republika uloží svoje listiny o pristúpení u vlády Spojených štátov amerických, ktorá je depozitárom Severoatlantickej zmluvy a týmto aktom sa stane plnoprávnym členom Aliancie.

Protokol k Severoatlantickej zmluve o pristúpení Fínskej republiky má v zmysle článku 7 odseku 4 Ústavy Slovenskej republiky charakter politickej medzinárodnej zmluvy a medzinárodnej zmluvy vojenskej povahy a pred ratifikáciou si vyžaduje súhlas Národnej rady Slovenskej republiky.

Vláda Slovenskej republiky plne podporuje členstvo Fínskej republiky v NATO. Fínska republika je najbližším partnerom Aliancie, ktorá zdieľa naše princípy a hodnoty a záväzky vyplývajúce z členstva v Aliancii. Členstvo Fínskej republiky v NATO posilní stabilitu a bezpečnosť v severoatlantickej oblasti ako aj bezpečnosť Slovenskej republiky.

Predkladaný návrh na ratifikáciu Protokolu k Severoatlantickej zmluve o pristúpení Fínskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a tiež v súlade s Bezpečnostnou stratégiou Slovenskej republiky a bezpečnostnými záujmami Slovenskej republiky.

Predkladaný návrh nemá vplyvy na rozpočet verejnej správy, na podnikateľské prostredie, nemá sociálne vplyvy, vplyvy na životné prostredie, informatizáciu spoločnosti, na služby verejnej správy pre občana, ani vplyvy na manželstvo, rodičovstvo a rodinu.

Materiál schválila vláda Slovenskej republiky na svojom 92. rokovaní dňa 20. júla 2022 uznesením č. 478/2022.